Tiener vermis ná see hom meesleurArgieffoto ’n 14-jarige seun is steeds vermis nadat hy Maandag deur seestrome by St. Lucia in KwaZulu-Natal meegesleur is. Volgens Craig Lambinon, woordvoerder van die Nasionale Seereddingsinstituut (NSRI), het die tiener omstreeks 15:22 by die Jabulastrand in St. Lucia in die see geswem toe hy in die moeilikheid beland het. “Die seestrome het die tiener meegesleur en hy het in die see verdwyn,” bevestig Lambinon. Lede van die NSRI in St. Lucia is deur die polisie en veldwagters van die iSimangaliso Wetland Park van die voorval in kennis gestel. “NSRI-reddingswemmers het onmiddellik gereageer en met die Rescue 40 Alpha-reddingsboot die see ingevaar op soek na die tiener. Die polisie en iSimangaliso Wetland Park-veldwagters het ook ’n uitgebreide soektog van stapel gestuur. “Ondanks die soektog was daar teen Woensdagoggend nog geen teken van die tiener nie.” Volgens Lambinon duur die soektog voort.